เอกสารแนบ 3

รายงานคณะกรรมการตรวจสอบ

เรียน ผู้ถือหุ้น บริษัท อาหารสยาม จำกัด (มหาชน)

ในรอบระยะเวลาบัญชีสิ้นสุดวันที่ 31 ธันวาคม 2548 คณะกรรมการตรวจสอบของบริษัท
อาหารสยาม จำกัด(มหาชน) ซึ่งประกอบด้วย นายวิโรจน์ เลาหะพันธุ์ ประธานคณะกรรมการ
นายอุดม วิทยะสิรินันท์ และนายจิตติน สีบุญเรือง กรรมการตรวจสอบ ได้จัดให้มีการประชุมรวม 4
ครั้ง มีผู้จัดการส่วนตรวจสอบภายในเป็นเลขานุการและจดรายงานการประชุม

ในการประชุมทุกครั้ง คณะกรรมการตรวจสอบได้เชิญ กรรมการผู้จัดการ
ผู้สอบบัญชีของบริษัทและผู้ที่เกี่ยวข้องกับเรื่องที่จะพิจารณา เข้าร่วมประชุมเพื่อชี้แจงข้อเท็จจริง
และได้รายงานให้คณะกรรมการบริษัททราบทุกครั้งเมื่อเสร็จสิ้นการประชุม

สาระสำคัญที่ได้ประชุมปรึกษาและหารือกันในการประชุมคณะกรรมการตรวจสอบ อาจสรุปได้ดังนี้

1.  การจัดทำงบการเงินประจำปี

ได้สอบทานงบการเงินรายไตรมาสและงบการเงินประจำปี ร่วมกับผู้สอบบัญชีรับอนุญาต

และฝ่ายบริหารแล้วเห็นว่า บริษัทได้จัดทำบัญชีตามพระราชบัญญัติการบัญชี พ.ศ.2543
และตามมาตรฐานการบัญชีที่ทางราชการกำหนด
รวมทั้งได้ปฏิบัติตามกฎเกณฑ์ที่ตลาดหลักทรัพย์แห่งประเทศไทยกำหนดและข้อเสนอแนะของผู้สอบบัญชีรับอนุญาตด้วย

2.  ระบบการควบคุมภายใน

  บริษัทฯ มีระบบการควบคุมภายในที่เพียงพอ การปฏิบัติงานของบริษัทเป็นไปตาม

กฎหมายและข้อกำหนดรวมทั้งระเบียบที่เกี่ยวข้อง
คณะกรรมการตรวจสอบได้กำกับดูแลการปฏิบัติงานของส่วนตรวจสอบภายใน
ให้เป็นไปตามแผนที่กำหนดไว้แต่ละปี และให้ติดตามข้อเสนอแนะที่ให้ผู้บริหารปรับปรุงข้อบกพร่อง
เพื่อให้การดำเนินงานเป็นไปโดยประหยัดและมีประสิทธิภาพยิ่งขึ้น

3.  การกำกับดูแลกิจการที่ดี

  บริษัทฯ ได้ปฏิบัติตามคู่มือเรื่อง การกำกับดูแลกิจการที่ดี ที่ได้จัดทำขึ้นเมื่อวันที่

24 กุมภาพันธ์ 2547 ตามแนวทางปฏิบัติของตลาดหลักทรัพย์แห่งประเทศไทยอย่างสม่ำเสมอ
แต่ยังได้ผลไม่ดีเท่าที่ควร ได้พยายามเสนอแนะให้สนใจและปรับปรุงให้มีคุณภาพและมาตรฐานดีขึ้น
อย่างน้อยต้องได้ตามมาตรฐานที่สมาคมส่งเสริมสถาบันกรรมการบริษัทไทยกำหนดเป็นเกณฑ์การประเมิน
และให้เป็นไปตามเกณฑ์ที่ตลาดหลักทรัพย์แห่งประเทศไทยได้เสนอแนะเป็นระยะ ๆ ด้วย

4.  การบริหารความเสี่ยง

  บริษัทฯ ได้จัดตั้งคณะอนุกรรมการบริหารความเสี่ยงของบริษัทขึ้นโดยเฉพาะ โดยมี

กรรมการรองกรรมการผู้จัดการเป็นประธานอนุกรรมการ ในรอบระยะเวลาบัญชีปี 2548
คณะอนุกรรมการฯ ได้กำหนดแผนติดตามการบริหารความเสี่ยงไว้ 12 เรื่อง
และมีสิ่งที่ต้องติดตามเพื่อลดความเสี่ยง 42 ข้อ ณ วันสิ้นรอบระยะเวลาบัญชี สามารถผ่านเกณฑ์ชี้วัด
(KPI) ได้ร้อยละ 67 จะได้พยายามเร่งรัดและปรับปรุงให้มี

ประสิทธิภาพยิ่งขึ้นในปีต่อไป

5.  ผู้สอบบัญชีและค่าตอบแทน

  คณะกรรมการตรวจสอบได้ขอให้ผู้อำนวยการฝ่ายการเงินและบัญชีของบริษัทเชิญชวนให้

สำนักงานสอบบัญชีเสนอรับเป็นผู้สอบบัญชีรวม 4 ราย แต่ได้มีผู้เสนอมาเพียง 3 ราย
คณะกรรมการตรวจสอบได้พิจารณาข้อเสนอทั้ง 3 รายแล้ว
เห็นสมควรเสนอที่ประชุมสามัญผู้ถือหุ้นประจำปีให้แต่งตั้ง นายสมชาย คุรุจิตโกศล
ผู้สอบบัญชีรับอนุญาตเลขที่ 3227 หรือ นายอำพล จำนงวัฒน์ ผู้สอบบัญชีรับอนุญาตเลขที่ 4663
แห่งบริษัท เอส.เค.แอคเคาน์แต้นท์ เซอร์วิสเซส จำกัด เป็นผู้สอบบัญชีของบริษัทฯ
สำหรับรอบระยะเวลาบัญชีสิ้นสดุวันที่ 31 ธันวาคม 2549
โดยมีค่าตอบแทนรวมทั้งค่าสอบทานรายไตรมาสรวม 3 ไตรมาส เป็นเงิน 680,000 บาท
(หกแสนแปดหมื่นบาทถ้วน)
โดยมิได้รวมค่าธรรมเนียมที่ผู้สอบบัญชีอื่นของบริษัทย่อยและบริษัทร่วมจะเรียกเก็บ (ถ้ามี)

จึงเรียนมาเพื่อโปรดทราบและพิจารณา

ในนามคณะกรรมการตรวจสอบ

(นายวิโรจน์ เลาหะพันธุ์)

ประธานคณะกรรมการตรวจสอบ

14 กุมภาพันธ์ 2549

กรุงเทพมหานคร

รายละเอียดผู้เข้าประชุมแนบท้ายรายงาน

นายวิโรจน์ เลาหะพันธุ์ เข้าร่วมประชุม 3 ครั้ง คิดเป็นร้อยละ 75

นายอุดม วิทยะสิรินันท์ เข้าร่วมประชุม 3 ครั้ง คิดเป็นร้อยละ 75

นายจิตติน สีบุญเรือง เข้าร่วมประชุม 3 ครั้ง คิดเป็นร้อยละ 75